Муил рос хвезегIан, МахIмуд вукIана гьеб хъизаналъул лъикIав гьудул-гьалмагъ, гьеб рокьи-балаялъулги хварав чиясулгIан цIар бахъулеб бакI букIинчIо. Дида ракIалде ккола, кIалдиб тIил тункун хIапдезабулеб гьей гIадин, рос хун хадуб жийго Муи хурханин гьесда хадуй – метер ячIинин, сезе ячIинин, цин эбел-эмен рази гьарейин мацIалги рицун, гьелъие къваригIана мугъ чIвазе чиги, керен чучизе вокьулевги, амма гIадамазда рагIун мискинчиясе ине чIухIана полковникасул васасул йикIарай лъади. Гьелъие къваригIараб жо букIана «чорхое рахIаталъе хIебтIун дуниял тIобитIизе, МахIмудие абуни кинабго балъгояб рихараб букIана. Гьес хъвана, чияца гьарун, гIемерал шигIраби, гьайгьай гьенибе гьоркьобе ккезабун батила жиндирго гIищкъуги. Гьесул киналго кучIдул Муиде гьарурал (хъварал) ругилан абизе данде кколаро, амма гьелъухъ ккараб рокьи гьесул кучIдузулъ якъинго бихьула. БатIайиса букIине ресги гьечIелъул МахIмуд вукIана жиндаго цебе лъураб масъала тIубачIого чIолареб хасияталъул чи. Гьесда цIакъ квеш унтун букIана сверухъ росабалъе рагIараб Муиде рокьи тIубалеб гьечIолъи, жиндирго мекълъи хIехьолареб ракIалъе гьелъ гьабулеб унти. Аммаха Муида кIолаан цо-цо дандчIваялъе (балъго) гьевги ахIун, къокъабго заманалъегIаги рекъел букIинабизе. МахIмудида дандеги гьей йикIана сихIирай, цIодорай, гIакъилай чIужу. Киданиги гьелъ МахIмуд валъаргъунароан, гьей хIинкъулаан гьесул ццин бахъинабизе – гьелда лъалаан тIарадаса бахъараб ахаде щвезегIан МахIмудил гIамал-хасият, гьелъ гьев лъимергIадин данде вачунаан. Ахирги ГIашилтIе хъамиги букIана цо батIияб хъами: гьелда я гьаризе ккечIо, я хIал гьабизе ккечIо – йохуца холаго тIаса гъоркье цее-цее йилълъана рицунаго махсародул рагIабиги. Къаси гьоболасул бакIалда тарай чIужу радалалде тIурун ун ятана рохьоса тIаде. Гьелъие жиндиего бокьун букIарабани, лъилниги мацIалда гьей къуркьизайизе кIвелароан. Гьеб мехалда хун вукIана КъебедмухIамадил эмен ХIасан ва Муил эмен Солебанил МухIамадгIали. КIиябго къавулъ гьей хIинкъизе бихьинчи вукIинчIо, васалги жеги гьитIинго рукIана – кIияйго херай эбелалдаса хIинкъулей чIужу Муиги йикIинчIо. Бекьдерица ниж, ХъахIабросу, рикIкIуна лагъил махI бугел чагIилъун, гьеб щаяли лъалев чиги я нижер, я гьезул гьечIо. УзденчIужу лагъ чиясе ин кинабго магIарухъ рогьолъун рикIкIуна, кин гьеб ккараб, кисан гьеб гIадат бачIарабали лъалев тарихчиги дида рагIичIо: гIадамазе гIола гIабдалас абураб бугониги, къваригIел гьечIеб рагIи цояз цоял инжит гьаризе, цогидаздаса жалго кIодо гьаризе – Рим хвасар гьабурал хъазал гIадин чIухIдаризе…